Dea Zweig vo da Biologie befåsst sé mea mit dem, wås zwischn dé vaschiedena Lébewesn zglei is, wia's afbaut hant und wia's funktioniant. Wås én Afbau betriafft, då befåsst sé be dé Pflônzn dé Anatomie mid'n êwêndegn Bau und dé Morphologie mid da Gståit, dé ma siagt. É da Zoologie måchant's dên Untaschiad nét, då hoasst oiss Anatomie. Mid'n Bau vo dé Gewebe gibt sé dé Histologie å, mid'n Bau vo dé Zälln dé Cytologie. Wia dés Gônze funktioniat, dés is dés Fåchgebiet vo da Physiologie. Dé schaut sé ô, wia da Stoffwechsl oabat, mit olle de chemischn Voagêng, wia zon beispü dés Afnemma vo dé Nährstoff aus'n Bodn oder dé Photosyntese bé de Pflônzn oda de Vadauong bé de Viecha. Säbstvastêndle stölnt sé é da Physiologie, Anatomie und so weida be dé Pflônzn und Viecha gônz untaschiadleche Frågn, drum gibt's dônn aa a Pflônznphysiologie und Tierphysiologie etc.  Dé Lébewesn miassn sé mid ôndane Lébewesn vo eâna eigena Oart und vo ôndane Oartn und mid da abiotischn Umwält zrecht findn. Und wia sé sé då zrecht  findnt und wia sé sé eâna Umgebong zrecht richtnt - oda zgrund, dés untasuacht dé Ökologie.  Ois Zweig vo da Biologie gibt's aa nu a Richtong, dé sé mid'n Vahåitn vo dé Viecha bescheftegt, dés is dé Vahåitnsfoaschong oda Ethologie.